《陈元孝游罗浮而不携酒余病不果往雨中寄怀》
明代·薛始亨

攒眉无酒病兼侵，之子飘然入碧岑。月黑见灯知哑虎，风清闻杵识仙禽。

重游福地凭身健，一堕人间苦障深。今夜梅花应笑客，独醒那得梦相寻。

作者简介：薛始亨（一六一七-一六八六），字刚生，号剑公，别署甘蔗生、二樵山人。顺德人。明思宗崇祯间诸生。少与屈大均同学于岭南名儒陈邦彦。明亡后，始亨与大均同弃诸生，不复仕进，隐于草莽。国乱，寓于羊城，后返龙江。年五十出游于罗浮、西樵间。后入罗浮山为道士。年七十而卒。著有《蒯缑馆十一草》、《南枝堂稿》。清陈伯陶编《胜朝粤东遗民录》卷二有传。薛始亨诗，以何氏至乐楼丛书本《南枝堂稿》为底本，参校中山图书馆所藏民国蔡氏手抄本，叶恭绰校香山莫氏片玉书斋本（简称片玉斋本）。